**Мотиви относно въвеждане на противоепидемични мерки на територията на страната – часови коридори за лица на и над 65 години**

 Нефармацевтичните мерки при инфекции, предавани по въздушно-капков път целят чрез неспецифични подходи да се ограничи разпространението на инфекция с епидемичен потенциал.

В контекста на COVID-19, при липсата на ефективно лечение и профилактична мярка, като ваксинация, основните мерки за овладяване на масовото разпространение на новия коронавирус са неспецифични и следва да са насочени към намаляване на физическите контакти между лицата, за да се противодейства на основния механизъм на предаване на инфекцията, установен до момента – чрез заразени капчици при говор, кихане, кашляне и др.

На база на натрупаните до момента данни, както в страната, така и в света, като рискова група от населението за тежко протичане на COVID-19 с неблагоприятен изход се определя тази на лицата на и над 65 години. По данни от Информационната система за борба с COVID-19 към 13.11.2020 г. 14,75 % от потвърдените на COVID-19 лица са на и над 65 г. възраст. Всеки пети от тях е настанен за лечение в болнично заведение, а 2/3 от общия брой починали в страната от заболяването са възрастни и стари хора над посочената възраст.

В тази връзка, осигуряването на възможност за невзаимодействие на лицата на възраст на и над 65 г. с останалите членове на обществото, които са основните източници на инфекция, ще спомогне за намаляване на вероятността за тяхното заразяване, боледуване и летален изход.

Със създаването на часови коридор за закупуване на хранителни стоки и лекарствени продукти на лицата на и над 65 г. се цели да се постигне намаляване на регистрираната заболяемост в тази възрастова група и ограничаване на свързаните с боледуването от COVID-19 здравни и социални неблагополучия.

Определените часови зони са съобразени с метеорологичните условия през настоящия есенен сезон (намалена продължителност на деня, ниски температури на въздуха в сутрешните часове, възможности за мъгли и поледици), с въведените практики за доставка на стоки в различни часове от деня, с различното работно време на магазините за хранителни стоки и аптеките в различните населени места и др.